text: Festes Moros i Cristians Xixona L'Entrà L'Entrà
  Podríem dir que és un dels actes més importants i el que més públic i festers atrau. Arranca des del pont d'Alacant per a discórrer pels carrers el Vall i Constitució-La Plaça.
  L'Entrà de Moros i Cristians simbolitza l'entrada de les tropes cristianes i mores, que presenten les armes al poble. Cada bàndol posseeix un capità o capitana i un banderer o banderera que representen el poder suprem de les tropes cristianes o mores. La filà, que posseeix rotativament este honor, se la denomina filà capitana i tenen el plaer de tancar la desfilada de les hosts de cada bàndol. Cada any les filaes s'esforcen a oferir un verdader espectacle amb la grandiositat de les carrosses, trages, la desfilada d'un gran nombre de participants, etc.
  L'Entrà comença a les 18:00 h des del pont d'Alacant, i són els cristians els primers que participen, quan estos finalitzen són els moros els que comencen. L'acte té el seu pròleg amb el pronunciament, a manera de proclama, dels Festers de l'Any de les paraules: Per Xixona, per sant Bartomeu i sant Sebastià que arranque l'Entrà".
  Hi participen deu filaes: la Canyeta, Cavallers del Cid, Contrabandistes, Piratas-Marinos i Llauradors (per part cristiana); i Kaimans, Moros Verds, Moros Vermells, Moros Grocs i Marrocs (per part mora).
  En l'Entrà, i en tota la festa, la música té un paper fonamental. Els cristians desfilen al so dels pasdobles i de les marxes cristianes; mentre que els moros deuen el seu pesat, compassat i rítmic desfilar a la sensualitat i brillantor de les marxes mores. Pel fet que en este acte solen participar una mitjana de 30 bandes de música, l'entrada es converteix en una espècie de gran concert musical i en un atractiu més per al visitant, que pot escoltar, a peu de carrer, a distintes agrupacions musicals.
  Perquè el públic puga seguir l'acte, cada any la Federació edita un fullet anomenat Guió de l'Entrà en què es narra la història, vestimentes, l'orde de cada una de les filaes participants.